《相和歌辞。公无渡河》
唐代·王建

渡头恶天两岸远，波涛塞川如叠坂。幸无白刃驱向前，

何用将身自弃捐。蛟龙啮尸鱼食血，黄泥直下无青天。

男儿纵轻妇人语，惜君性命还须取。妇人无力挽断衣，

舟沉身死悔难追。公无渡河公自为。

作者简介：王建（768年—835年），字仲初，颍川（今河南许昌）人，唐朝诗人。出身寒微，一生潦倒。曾一度从军，约46岁始入仕，曾任昭应县丞、太常寺丞等职。后出为陕州司马，世称王司马。与张籍友善，乐府与张齐名，世称张王乐府。